กรุงเทพฯหนีดอกเบี้ยขาลง
กรุงเทพประกันชีวิตหนียุคดอกเบี้ยต่ำ เก็บกองทุนอสังหาฯ โครงสร้างพื้นฐาน หุ้นกู้ต่างประเทศเพิ่ม
15 มี.ค. 2559

กรุงเทพประกันชีวิตหนียุคดอกเบี้ยต่ำ เก็บกองทุนอสังหาฯ โครงสร้างพื้นฐาน หุ้นกู้ต่างประเทศเพิ่ม
นายเสนาะ ธรรมพิพัฒนกุล ผู้ช่วยผู้จัดการใหญ่อาวุโส สายการลงทุน บริษัท กรุงเทพประกันชีวิต เปิดเผยว่า บริษัทจะปรับเปลี่ยนการลงทุนในปีนี้ใหม่ โดยเพิ่มการลงทุนในสินทรัพย์เสี่ยง เพื่อรักษาผลตอบแทนจากการลงทุนให้ได้ใกล้เคียง 5%
ทั้งนี้ เป็นการลงทุนในกองทุนอสังหาริมทรัพย์ที่มีสิทธิในการเช่าและกองทุนโครงสร้างพื้นฐาน ที่ปัจจุบันมีอัตราผลตอบแทนจากการลงทุน หรือไออาร์อาร์ อยู่ที่ 5% เมื่อเทียบกับพันธบัตร 10 ปี ที่อัตราดอกเบี้ยเพียง 1.8% ส่วนระยะ 30 ปี อัตราดอกเบี้ย 3% แต่ยอดลงทุน 80% ก็ยังถือพันธบัตรรัฐบาลและตราสารหนี้ ส่วนกองทุนไทยแลนด์ฟิวเจอร์ฟันด์ที่รัฐบาลมีแผนจะออกมาระดมทุนเร็วๆ นี้ ต้องดูรายละเอียดก่อนจึงจะตัดสินใจ
สำหรับเงินใหม่จะมองหาสินทรัพย์ลงทุนที่มีระยะเวลาลงทุนประมาณ 9-10 ปี เพื่อให้สอดคล้องกับภาระหนี้สินของบริษัทที่อายุเฉลี่ยอยู่ที่ 9 ปี
นอกจากนี้ ยังกระจายการลงทุนไปในตราสารหนี้ไทยที่ไปออกระดมทุนในต่างประเทศ และ ตราสารหนี้รัฐวิสาหกิจของต่างประเทศในเอเชียที่รัฐบาลเป็นผู้ถือหุ้นใหญ่ เพราะอัตราผลตอบแทนสูงกว่าการถือพันธบัตรและฝากเงิน เช่น ตราสารหนี้ระยะยาวจะได้ดอกเบี้ย 3.5-3.6% และตราสารหนี้ระยะ 2-3 ปี ให้ดอกเบี้ย 2% 
“ตอนนี้เราลงทุนในตราสารหนี้ต่างประเทศ 1.5% ของยอดลงทุนรวม ซึ่งปีนี้คณะกรรมการลงทุนได้อนุมัติให้ลงทุนได้ 2.5% เพื่อให้ได้ผลตอบแทนสูงขึ้น โดยมีการซื้อเครื่องมือป้องกันความเสี่ยงจากอัตราแลกเปลี่ยนแล้ว สามารถลงทุนในต่างประเทศได้ถึง 10% แต่ต้องค่อยเป็นค่อยไป โดยปัจจุบันบริษัทมีสินทรัพย์ลงทุน 2.4 แสนล้านบาท และคาดว่าปีนี้จะมีเงินลงทุนใหม่เพิ่มขึ้น 3.5 หมื่นล้านบาท จากเบี้ยใหม่และเบี้ยต่ออายุ” นายเสนาะ กล่าว
นายเสนาะ กล่าวว่า ปัจจุบันบริษัทลงทุนในพันธบัตรและตราสารหนี้ 80% ลงทุนในหุ้นสามัญ 6.2-6.3% และหน่วยลงทุนอสังหาริมทรัพย์ กองทุนโครงสร้างพื้นฐาน 4% ที่เหลือเป็นการลงทุนอื่นๆ ส่วนการปรับลดอัตราดอกเบี้ยของธนาคารกลางใหญ่ๆ ของโลก และธนาคารแห่งประเทศไทย เป็นไปตามการประมาณการของบริษัท และอาจทำให้มีเงินไหลเข้าไปลงทุนในตลาดหลักทรัพย์ฯ เพิ่มขึ้น